Rapport mill-Kummissjoni lill-Kunsill, il-Parlament ewropew u l-Kumitat Ekonomiku u Soċjali Ewropew - It-Tħaddim tad-Direttiva 98/34/KE mill-2006-2008 SEG(2009)1704 /* KUMM/2009/0690 finali */





[pic] | KUMMISSJONI TAL-KOMUNITAJIET EWROPEJ | Brussel 21.12.2009 KUMM(2009)690 finali RAPPORT MILL-KUMMISSJONI LILL-KUNSILL, IL-PARLAMENT EWROPEW U L-KUMITAT EKONOMIKU U SOĊJALI EWROPEW It-Tħaddim tad-Direttiva 98/34/KE mill-2006-2008 SEG(2009)1704 TABELLA TAL-KONTENUT RAPPORT MILL-KUMMISSJONI LILL-KUNSILL, IL-PARLAMENT EWROPEW U L-KUMITAT EKONOMIKU U SOĊJALI EWROPEW – IT-TĦADDIM TAD-DIRETTIVA 98/34/KE MILL-2006 SAL-2008 1 Sommarju eżekuttiv 3 PARTI I: STANDARDIZZAZZJONI 3 1. Introduzzjoni 3 2. Proċedura ta’ informazzjoni 4 2.1 Tħaddim tal-proċedura mill-2006 sal-2008 4 2.2 Konklużjoni 4 3. Mandati 4 3.1 Tħaddim tal-proċess tal-ħruġ tal-mandati 2006-2008 4 3.2 Tendenzi fil-mandati 5 3.3 Konklużjoni 5 4. Oġġezzjonijiet formali 6 4.1 Tħaddim tal-proċedura mill-2006 sal-2008 6 4.2 Konklużjoni 6 PARTI II: REGOLAMENTI TEKNIĊI 7 1. Żviluppi 2006-2008 7 1.1 Il-proċedura ta’ notifika f’suq intern imkabbar 7 1.2 Użu tal-proċedura fil-kuntest ta’ “Regolamentazzjoni aħjar” 7 1.2.1 Titjib fil-ġestjoni tal-proċedura 98/34 8 2. Applikazzjoni tal-proċedura 98/34 8 2.1 Effikaċja: ħarsa ġenerali 8 2.2 Użu tal-proċedura tal-urġenza 10 2.3 Segwitu għar-reazzjonijiet tal-Kummissjoni 10 2.4 Djalogu mal-Istati Membri 10 2.5 Ksur kontra d-Direttiva 11 2.6 Konklużjoni 11 SOMMARJU EżEKUTTIV Dan ir-rapport janalizza l-applikazzjoni bejn l-2006 u l-2008 tal-proċeduri stabbiliti mid-Direttiva 98/34/KE[1] għall-istandardizzazzjoni u regolamenti tekniċi. Ir-rapport juri l-kontribuzzjoni importanti tagħhom għall-implimentazzjoni ta’ regolamentazzjoni aħjar u għat-tħaddim tas-suq uniku. Il-parti tal-istandardizzazzjoni tikkonsisti fil-proċedura tal-informazzjoni dwar l-istandards, it-talbiet tal-Kummissjoni lill-Organizzazzjonijiet tal-Istandardizzazzjoni Ewropej (ESOs[2]) għal xogħol ta’ standardizzazzjoni (“mandati”) u oġġezzjonijiet formali kontra l-istandards. Dawn urew li huma element importanti fit-tħaddim tas-suq uniku. Il-proċedura tal-informazzjoni ġabet trasparenza fl-istandards u nkoraġġixxiet lill-Korpi tal-Istandardizzazzjoni Nazzjonali (NSBs) biex ikomplu jieħdu inizjattivi biex jippromwovu l-armonizzazzjoni Ewropea. L-oġġezzjonijiet formali ppermettew lill-Istati Membri u lill-Kummissjoni li jiżguraw li l-istandards jilħqu l-għanijiet tar-regolament meta użati għall-iskopijiet tal-leġislazzjoni “Approċċ Ġdid”. Il-mandati provdew il-mezzi li bihom ir-relazzjoni bejn is-servizzi tal-Kummissjoni u l-istandardizzaturi tiġi determinata; l-interfejs bejn il-livell ta’ politika u l-espressjoni teknika tiegħu. Fil-qasam tar-regolamenti tekniċi, in-notifika lill-Kummissjoni tar-regolamenti tekniċi nazzjonali qabel l-adozzjoni tagħhom uriet li kienet strument effettiv għall-prevenzjoni tal-barrieri għall-kummerċ u għall-kooperazzjoni bejn il-Kummissjoni u l-Istati Membri u fost l-Istati Membri nnifishom kif ukoll għat-titjib tal-qafas regolatorju. Barra minn hekk, fl-aħħar tal-2008, din il-proċedura wriet li hi utli fil-prevenzjoni tal-emerġenza fi ħdan is-suq intern tal-miżuri protezzjonisti li setgħu ġew proposti mill-Istati Membri fil-kuntest tal-kriżi ekonomika u finanzjarja.[3] Il-proċedura ta’ notifika kienet ukoll għodda importanti għall-gwida tal-attività regolatorja nazzjonali f’setturi li qed jiżviluppaw u għat-titjib tal-kwalità tar-regolamenti tekniċi nazzjonali – f’termini ta’ żieda fit-trasparenza, il-leġġibiltà u l-effikaċja – f’oqsma mhux armonizzati jew parzjalment armonizzati. Iż-żieda fiċ-ċarezza fil-qafas legali ta’ kull Stat Membru għenet lill-operaturi ekonomiċi biex inaqqsu l-ispiża tal-aċċessar tar-regolamenti u biex japplikawhom b’mod korrett. PART I I: STANDARDIZZAZZJONI INTRODUZZJONI Din it-taqsima tiddeskrivi l-parti tal-istandardizzazzjoni tad-Direttiva li tkopri l-proċedura tal-informazzjoni dwar l-istandards, it-talbiet tal-Kummissjoni lill-ESOs għal xogħol ta’ standardizzazzjoni (mandati[4]) u oġġezzjonijiet formali kontra standards primarjament taħt direttivi tal-Approċċ il-Ġdid, tagħti statistika għal 2006-2008 u tipprovdi analiżi tat-tħaddim ta’ din il-parti tad-Direttiva. PROċEDURA TA’ INFORMAZZJONI Il-proċedura fil-qasam tal-istandards hi deżinjata li tissorvelja l-attivitajiet ta’ standardizzazzjoni ġodda introdotti mill-NSBs. Is-sistemi ġew prinċipalment stabbiliti biex jippermettu korpi oħra li jikkumentaw, jipparteċipaw fix-xogħol jew jitolbu biex inizjattiva tittieħed fuq livell Ewropew (ara l-Anness 1). 2.1 Tħaddim tal-proċedura mill-2006 sa 2008 Il-proċedura baqgħet taħdem b’suċċess. Għaldaqstant joħroġ mir-rapporti provduti minn CEN u CENELEC kull sena li l-medja annwali tal-miżuri nazzjonali notifikati baqgħu stabbli. L-Anness 3 juri figuri mill-1991 li juru żieda fin-notifiki ma’ kull tkabbir. Id-diviżjoni settorali (Anness 4) turi li hu s-settur tal-kostruzzjoni li jiddomina n-notifiki nazzjonali. Oqsma sinjifikanti oħra huma l-prodotti tal-ikel, il-kwalità tal-ilma u l-bini u l-manutenzjoni tat-toroq. L-informazzjoni mxerrda taħt il-proċedura tibqa’ tagħti lok għal talbiet għall-informazzjoni mis-servizzi tal-Kummissjoni, kif ukoll għal domandi dwar il-waqfien totali (Artikolu 7) ġejjin jew min-notifiki jew minn sorsi oħra. 2.2 Konklużjoni Il-proċedura ta’ informazzjoni għad għandha rwol importanti fl-inkoraġġiment tal-korpi tal-istandardizzazzjoni nazzjonali sabiex iressqu l-inizjattivi tagħhom lejn livell Ewropew. It-tkabbir wassal għal żieda fin-notifiki minn Stati Membri ġodda, li għandha tistabilizza u anke tonqos meta dawn jintegraw iżjed, biex b’hekk isegwu t-tendenza ta’ Stati Membri iktar antiki. MANDATI Il-“mandati” tal-istandardizzazzjoni huma għodda tal-Kummissjoni stabbilita sew sabiex jinkisbu speċifikazzjonijiet tekniċi li jappoġġjaw il-leġislazzjoni u/jew il-politika Ewropea. Dawn huma talbiet lill-ESOs għal xogħol ta’ standardizzazzjoni u jipprovdu qafas ta’ referenza għal dak ix-xogħol (ara l-Anness 1). Dawn huma indispensabbli f’każijiet fejn l-istandards jappoġġjaw il-leġislazzjoni, pereżempju fil-kuntest tad-Direttivi tal-Approċċ il-Ġdid. 3.1 Tħaddim tal-proċess tal-ħruġ tal-mandati 2006-2008 Total ta’ 62 mandat inħarġu lill-ESOs. In-numru ta’ mandati li jikkonċernaw id-Direttivi tal-Approċċ il-Ġdid naqas meta mqabbel mal-perjodu preċedenti (Anness 5). Il-proċess tal-ħruġ tal-mandati jaħdem tajjeb. Il-konsultazzjoni informali mwettqa quddiem il-Kumitat tfisser li mandat ikun normalment kiseb qbil konsenswali qabel il-konsultazzjoni formali. Il-partijiet Ewropej li għandhom interess fl-istandardizzazzjoni – ANEC (Assoċjazzjoni Ewropea għall-koordinazzjoni tar-rappreżentanza tal-konsumatur fl-istandardizzazzjoni), ECOS (L-Organizzazzjoni Ewropea għaċ-Ċittadini fl-Istandardizzazzjoni fl-Ambjent), NORMAPME (L- Uffiċċju Ewropew tas-Snajja u tal-Impriżi Żgħar u Medji għall-Istandardizzazzjoni) u ETUI (Istitut Ewropew tat-Trejdjunjins) kienu integrati tajjeb fil-proċess sal-aħħar tal-perjodu tar-rappurtaġġ. Dan iġib iżjed trasparenza fil-konsultazzjoni informali. Il-prassi li jsir segwitu għall-konsultazzjonijiet kollha tal-mandati lill-Kumitat permezz ta’ lista aġġornata tkompliet matul il-perjodu. 3.2 Tendenzi fil-mandati Is-suġġett għall-mandati qed ikompli jitwessa’. Il-proporzjon tan-numru ta’ mandati maħruġa għad-Direttivi ta’ Approċċ Ġdid hu 38%, li hu simili ħafna għall-aħħar perjodu rappurtat. Il-mandati fl-oqsma l-oħra tal-politika jibqgħu jkunu numerużi (ara l-Anness 6), b’mod partikolari il-protezzjoni tal-konsumatur u l-ambjent, iżda wkoll it-trasport u l-enerġija. Mandati bħala appoġġ għas-swieq ewlenija Inħarġu żewġ mandati mill-bidu tal-inizjattiva tas-suq primarju fl-2007. Dawn il-mandati jikkonċernaw prodotti b’bażi bijoloġika u juru l-estent safejn il-Kummissjoni temmen fl-irwol potenzjali tal-istandards f’dan il-qasam ta’ politika importanti. Standards b’appoġġ għal-leġislazzjoni Inħarġu mandati b’appoġġ għal firxa wiesgħa ta’ leġislazzjoni, u dan jagħti prova tal-importanza mogħtija lill-mudell. Xi eżempji jinkludu: leġislazzjoni dwar il-kosmetiċi, tiswijiet u manutenzjoni tal-vetturi, prodotti tal-ikel, għalf tal-annimali u sigurtà ġenerali tal-prodotti, kif ukoll l-ambjent. In-numru ta’ mandati li jappoġġjaw oqsma ġodda tal-politika Ewropea rdoppja meta mqabbel mal-perjodu ta’ rappurtaġġ ta’ qabel. Xi eżempji huma l-mandati dwar is-sigurtà tal-katina tal-provvista, l-aċċessibbiltà għall-ambjent mibni jew il-programm tal-industrija tal-ispazju. L-ewwel mandat li jappoġġja d-Direttiva tal-eko-disinn inħareġ fl-aħħar tal-2008. Dan ġie enfasizzat fil-komunikazzjoni mill-Kummissjoni dwar l-integrazzjoni tal-aspetti ambjentali fl-istandardizzazzjoni Ewropea (COM(2004) 130 finali), li enfasizzat l-irwol li l-istandards għandhom fl-iżvilupp tal-politika tal-Kummissjoni f’termini tal-protezzjoni ambjentali u l-iżvilupp sostenibbli. In-numru ta’ mandati li jappoġġjaw il-leġislazzjoni barra l-Approċċ il-Ġdid (ara l-Anness 5) baqa’ kbir (madwar 35% b’kollox) u juri li dan il-mudell ġie adottat madwar firxa wiesgħa ta’ servizzi tal-Kummissjoni. Fl-2006 inħareġ mandat dwar ir-relazzjoni maċ-ċentri tal-kuntatt tal-klijenti. Is-settur tas-servizzi issa hu qasam ġdid għall-istandardizzazzjoni li qed jikber. Din it-tendenza għall-użu ta’ mandati b’appoġġ għal-leġislazzjoni barra l-Approċċ il-Ġdid u f’oqsma ġodda tal-politika jirriflettu s-sitwazzjoni li l-istandardizzazzjoni Ewropea qed tintuża dejjem iżjed b’appoġġ tal-politika tar-regolamentazzjoni aħjar. Dan ġie rikonoxxut u mħeġġeġ mill-Komunikazzjoni tal-Kummissjoni tal-2004 dwar l-irwol tal-istandardizzazzjoni Ewropea fil-qafas tal-politika u l-leġislazzjoni Ewropej[5]. 3.3 Konklużjoni Il-proċess ta’ ħruġ tal-mandati hu stabbilit sew, iżda wieħed għandu joqgħod attent li jiżgura li dan jibqa’ jaħdem mingħajr problemi. Għal dan il-għan, il-konsultazzjoni informali tal-partijiet rilevanti kollha qabel il-konsultazzjoni fil-Kumitat hi essenzjali u għandha tkompli. Sabiex tittejjeb it-trasparenza fit-tħaddim tal-Kumitat, mill-2006 is-servizzi tal-Kummissjoni stiednu lill-partijiet Ewropej li għandhom interess fl-istandardizzazzjoni, ANEC, ECOS, ETUI u NORMAPME, biex jipparteċipaw fil-laqgħa mkabbra tagħhom. Għall-finijiet tat-trasparenza, is-servizzi tal-Kummissjoni għandhom jikkunsidraw il-possibbiltà li tiġi organizzata proċedura bil-miktub ispirata minn forums fuq l-Internet. L-għan ikun li jiġi żgurat li l-membri kollha tal-kumitat jistgħu jaqraw l-osservazzjonijiet tal-membri l-oħra, biex b’hekk dan it-tip ta’ konsultazzjoni jsir simili għal dak miżmum fil-laqgħa tal-Kumitat. Il-proċess ta’ ħruġ tal-mandati kien strumentali fit-tkabbir tal-irwol tal-istandardizzazzjoni f’oqsma ġodda ta’ leġislazzjoni u politika tal-UE. Dan hu rifless ukoll bil-fatt li numru ta’ atti leġislattivi tal-UE ġodda jirreferu għad-Direttiva. OġġEZZJONIJIET FORMALI Id-direttivi tal-Approċċ il-Ġdid fihom protezzjoni għal każijiet fejn standard armonizzat ma jkunx jista’ jippermetti li prodotti jilħqu r-rekwiżiti essenzjali tad-direttivi kkonċernati. Meta jseħħu dawn il-każijiet, l-Istati Membri jew il-Kummissjoni jistgħu jintroduċu oġġezzjoni formali għall-istandard in kwistjoni li dwarha jista’ jiġi konsultat il-Kumitat (ara l-Anness 1). 4.1 Tħaddim tal-proċedura mill-2006 sal-2008 In-numru ta’ oġġezzjonijiet imqajma mill-Kummissjoni matul il-perjodu ta’ rappurtaġġ kien baxx (11). F’żewġ każijiet biss, ittieħdet id-Deċiżjoni li tinżamm il-preżunzjoni tal-konformità; f’9 każijiet, tneħħiet għal kollox jew parzjalment (ara l-Anness 7). Madankollu, meta wieħed iqis in-notifika tal-oġġezzjonijiet ġodda, in-numru ta’ oġġezzjonijiet formali qed jiżdied. L-oqsma ewlenin huma taħt id-direttivi tal-makkinarju, il-ġugarelli u t-tagħmir tal-pressa. F’numru ta’ każijiet, problemi tal-kompatibbiltà tal-istandards ġew diskussi fil-Kumitat u wasslu biex saru talbiet għal emenda tal-istandards armonizzati mingħajr il-bżonn għal oġġezzjoni formali. 4.2 Konklużjoni Għalkemm il-proċess mir-riċeviment tal-oġġezzjoni sal-ħruġ tad-Deċiżjoni jieħu ftit taż-żmien, il-proċedura in ġenerali ħadmet tajjeb. B’mod simili għall-mandati, u għall-finijiet tat-trasparenza, il-Kummissjoni għandha tagħmel id-deċiżjonijiet dwar l-oġġezzjonijiet formali pubbliċi b’mod konsolidat, u għandha tagħmel disponibbli tabella aġġornata tal-azzjonijiet b’rabta mal-oġġezzjonijiet formali lill-Kumitat f’kull laqgħa. PART I II: REGOLAMENTI TEKNIĊI ŻVILUPPI 2006-2008 Il-proċedura ta’ notifika (“il-proċedura”) tippermetti lill-Kummissjoni u l-Istati Membri li jeżaminaw b’mod preventiv ir-regolamenti tekniċi li l-Istati Membri għandhom l-intenzjoni li jintroduċu għal prodotti (industrijali, agrikoli u tas-sajd) u għal servizzi tas-Soċjetà tal-Informatika (ara l-Anness 8). Il-proċedura tapplika b’mod simplifikat għall-Istati EFTA li huma firmatarji għall-Ftehim dwar iż-Żona Ekonomika Ewropea u għall-Iżvizzera u t-Turkija (ara l-Anness 11). Il-benefiċċji ewlenin tal-proċedura - Tippermetti li jiġu skoperti ostakli ġodda għas-suq intern anke qabel ma dawn ikollhom effetti negattivi, biex b’hekk jiġu evitati proċeduri tal-ksur li jieħdu ż-żmien u li jiswew il-flus. - Tippermetti l-iskopertà ta’ miżuri protezzjonisti li jistgħu jitfasslu minn Stati Membri taħt ċirkostanzi eċċezzjonali, bħal kriżi ekonomika u finanzjarja. - Tippermetti lill-Istati Membri li jaċċertaw ruħhom mill-grad ta’ kompatibbiltà tal-abbozzi notifikati mal-leġislazzjoni tal-Komunità, inklużi direttivi. - Matul is-snin, il-parteċipazzjoni attiva tal-Istati Membri fil-valutazzjoni tal-abbozzi notifikati kienet iġġenerat djalogu effettiv bejniethom u l-Kummissjoni. - L-operaturi ekonomiċi jistgħu jsemmgħu leħinhom u jistgħu jadattaw l-attivitajiet tagħhom fil-ħin għal regolamenti tekniċi futuri. Dan id-dritt ta’ skrutinju jintuża b’mod estensiv minn operaturi ekonomiċi, u jgħin lill-Kummissjoni u lill-awtoritajiet nazzjonali biex jiskopru kwalunkwe ostaklu għall-kummerċ. 1.1 Il-proċedura ta’ notifika f’suq intern imkabbar Il-proċedura kellha kontribuzzjoni importanti fit-tħaddim bla problemi tas-suq intern matul it-tkabbir tal-UE sabiex jinkludi 10 Stati Membri “ġodda” fl-2004. Ir-riżultati pożittivi ta’ dan, osservati fl-2005, ġew minn dak iż-żmien ikkonfermati mir-riċeviment minn dawn l-10 Stati Membri ta’ 122 notifika fl-2006, 131 notifika fl-2007 u 109 notifika fl-2008. Barra minn hekk, il-proċedura estendiet għall-Bulgarija u r-Rumanija (UE-27). Iż-żewġ Stati Membri ġodda ħejjew lilhom infushom bil-kapaċità amministrattiva, struttura teknika u għarfien meħtieġ għall-applikazzjoni tad-Direttiva: 33 abbozz ġew notifikati bejn l-1 ta’ Jannar 2007 u l-31 ta’ Diċembru 2008. Għal darb’oħrra, id-Direttiva wriet li din hi għodda effettiva biex tiżgura t-tħaddim bla problemi tas-suq intern kemm għal prodotti u kif ukoll għal servizzi tas-Soċjetà tal-Informatika. 1.2 Użu tal-proċedura fi ħdan il-kuntest ta’ “Regolamentazzjoni aħjar ” Wara l-pjan t’azzjoni tal-Kummissjoni li jiġi simplifikat u imtejjeb l-ambjent regolatorju, ittieħdu diversi inizjattivi fil-qafas tal-proċedura tan-notifika matul il-perjodu ta’ rappurtaġġ. L-Istati Membri ġew mistiedna li jissottomettu l-istudji tal-impatt flimkien mal-abbozzi notifikati. Dawn l-istudji tal-impatt jinkoraġġixxu l-Istati Membri li jirriflettu bil-quddiem fuq l-iżjed strument adattat li għandu jintuża, u jippermettu lill-Kummissjoni tivverifika l-bżonn tal-miżuri proposti, filwaqt li jiġu kkunsidrati kwalunkwe ostakli għat-tħaddiim tas-suq intern. Il-Kummissjoni intensifikat ukoll l-isforzi tagħha skont il-prinċipji tar-regolamentazzjoni aħjar sabiex tiżgura ċ-ċarezza u l-konsistenza tal-abbozzi notifikati u sabiex tidentifika kwalunkwe proċedura kumplessa jew oneruża iżjed milli meħtieġ li għandha bżonn tiġi simplifikata sabiex tgħin l-operaturi ekonomiċi filwaqt li tiggarantixxi livell għoli ta’ protezzjoni għas-saħħa pubbliku, il-konsumaturi u l-ambjent. L-awtoritajiet nazzjonali ġew inkoraġġuti li jqisu l-aspetti li ġejjin b’mod partikolari: - il-kliem tal-abbozzi: ċarezza, konsistenza, trasparenza u ċertezza legali fl-applikazzjoni tat-testi; - il-possibbiltà tal-aċċessar tar-regolamenti kollha f’settur imsemmi permezz tal-pubblikazzjoni kemm fuq il-karta u kif ukoll onlajn ta’ verżjonijiet konsolidati tat-testijiet; - l-identifikazzjoni ta’ proċeduri li jimponu piżijiet amministrattivi kumplessi u onerużi iżjed milli meħtieġ fuq l-operaturi ekonomiċi, b’mod partikolari meta jitqiegħed prodott fuq is-suq. - 1.2.1 Titjib fil-ġestjoni tal-proċedura 98/34 Il-Kummissjoni wettqet diversi kampajni sabiex iżżid it-trasparenza u d-djalogu mal-awtoritajiet nazzjonali. It-tħaddim tad-dejtabejż TRIS (“ Sistema Informatika tar-Regolamenti Tekniċi ”) rat titjib kontinwu u għandha titniehda verżjoni ġdida sa mhux iżjed tard mill-bidu tal-2010, li għandha tnaqqas iż-żmien tal-ipproċessar tan-notifiki u tippermetti konnessjoni bejn id-dejtabejżis TRIS u dawk nazzjonali. Mill-2007 il-Kummissjoni fformulat mill-ġdid il-punt 7 tal-messaġġ ta’ notifika sabiex jiġi ċċarat jekk, fil-kuntest tal-“punt ta’ waqfa waħda”, notifika magħmula taħt id-Direttiva tistax titqies valida taħt att leġislattiv tal-UE. Il-Kummissjoni tiżgura aċċess pubbliku għall-abbozzi notifikati, fit-23 lingwa uffiċjali tal-UE, u għall-informazzjoni essenzjali dwar it-tmexxija tal-proċedura permezz tal-websajt http://ec.europa.eu/enterprise/tris. Ġiet osservata żieda kostanti fin-numru ta’ konsultazzjonijiet onlajn: mill-2006 sal-2008 in-numru ta’ tiftix żdied b’7.5% biex b’hekk laħaq bejn wieħed u ieħor 140,000 tiftixa fl-2008 (ara l-Anness 12). Appli KAZZJONI TAL-PROċEDURA 98/34 2.1 Effikaċja: ħarsa ġenerali ► Volum ta’ notifiki u setturi involuti Bejn l-2006 u l-2008, in-numru totali ta’ abbozzi notifikati (1,979) żdid meta mqabbel ma’ 1,782 bejn l-2003 u l-2005. It-tkabbir (UE-27) ikkontribwixxa għal din iż-żieda. Ġew osservati ċertu nuqqasijiet fl-implimentazzjoni tal-impenn ta’ xi Stati Membri li jinnotifikaw l-abbozzi tar-regolamenti tekniċi (ara l-Anness 10.2). Is-settur tal-kostruzzjoni kellu l-ogħla numru ta’ notifiki. Ħafna minnhom kienu relatati mal-miżuri meħuda mill-Istati Membri sabiex jagħmlu l-bini tagħhom iżjed effiċjenti għall-enerġija. Warajh kien hemm il- prodotti agrikoli u l-ikel. . F’dan is-settur, il-miżuri kienu relatati mal-iġjene tal-ikel, mal-ko-eżistenza tal-organiżmi modifikati ġenetikament mal-għelejjel tradizzjonali, mal-komposizzjoni u t-tikkettjar tal-ikel. In-notifiki żdiedu b’mod sinjifikanti fis- setturi tat-telekomunikazzjonijiet u t-trasport. Ġew irċevuti diversi notifiki fis- settur tal-logħob tax-xorti (logħob tal-azzard onlajn), is- settur tal-kimiċi (sustanzi perikolużi u prodotti fitofarmaċewtiċi), l- ambjent (it-tnaqqis fl-użu tal-basktijiet tal-plastik, l-iskart u l-kwalità tal-bijokarburanti) (ara l-Annessi 10.1 sa 10.3). ► Kwistjonijiet eżaminati Fl- oqsma mhux armonizzati, soġġetti għall-konformità mal-Artikoli 28-30 (moviment liberu tal-oġġetti) u 43 u 49 (dritt tal-istabbiliment u libertà għall-provvista ta’ servizzi) tat-Trattat KE, ir-reazzjoni tal-Kummissjoni kienet intiża li twissi lill-Istati Membri bil-barrieri potenzjali għall-kummerċ li setgħu jiġu maħluqa b’miżura sproporzjonali mhux meħtieġa għall-għan mixtieq. Il-Kummissjoni baqgħet tistieden lill-Istati Membri biex jinserixxu klawżoli ta’ rikonoxximent reċiproku f’kull abbozz ta’ regolament tekniku. F’ oqsma armonizzati , ir-reazzjonijiet kienu intiżi biex jiżguraw li l-miżuri nazzjonali kienu meħtieġa, ġustifikati u kompatibbli mal-leġislazzjoni sekondarja tal-UE. - In-notifiki fil-qasam tal- kostruzzjoni ġew analizzati prinċipalment taħt id-Direttiva 89/106/KEE dwar il-prodotti tal-kostruzzjoni u l-istandards armonizzati adottati fil-kuntest ta’ din id-Direttiva kif ukoll taħt id-Direttiva 2002/91/KE dwar il-prestazzjoni tal-enerġija tal-bini. - Diversi Stati Membri nnotifikaw abbozzi dwar il-ko-eżistenza ta’ għelejjel modifikati ġenetikament ma’ għelejjel konvenzjonali u organiċi u dwar il-kontroll ta’ kontaminazzjoni aċċidentali minn GMOs. Analizzati fil-kuntest tad-Direttiva 2001/18/KE (rilaxx intenzjonat ta’ GMOs), ir-Regolamenti (KE) Nri. 1829/2003 dwar ikel u għalf modifikat ġenetikament u 1830/2003 dwar it-traċċjabilità ta’ ikel u għalf prodott minn GMOs u li jemenda d-Direttiva 2001/18/KE, dawn it-testi provdew eżempji ta’ soluzzjonijiet regolatorji għal Stati Membri oħra. - Fl-1 ta’ January 2006, ir-Regolamenti Nri. 852/2004 ( iġjene tal-oġġetti tal-ikel), 853/2004 (regoli speċifiċi ta’ iġjene għall-ikel li joriġina mill-annimali) u 854/2004 (kontrolli uffiċjali fuq prodotti li joriġinaw mill-annimali maħsuba għall-konsum uman) daħlu fis-seħħ. Dawn ir-regolamenti jawtorizzaw lill-Istati Membri biex jieħdu ċertu miżuri fil-livell nazzjonali, li ġew notifikat fil-qafas tal-proċedura 98/34 u soġġetti għall-opinjonijiet u/jew osservazzjonijiet dettaljati. - Diversi Stati Membri nnotifikaw abbozzi dwar il-klejms tas-saħħa u dwar it-tikkettar tal- oġġetti tal-ikel , u l-addittivi, il-koloranti u l-preservattivi ġo fih. - Daqstant numerużi kienu n-notifiki dwar interfejsis tar-radju, settur li fih l-iżvilupp teknoloġiku rapidu rriżulta f’regolamenti nazzjonali dejjem iżjed kumplessi li aktarx li joħolqu ostakli fi ħdan is-suq intern. - Analiżi tal-attività regolatorja intensiva fil-livell nazzjonali fis-settur tal- logħob tax-xorti mhux armonizzat wriet aspetti tal-moviment liberu fis-suq intern u tal-politika pubblika nazzjonali. - Il-proċedura ppermettiet wkoll interventi fis-setturi fejn l-armonizzazzjoni kienet prevvista fil-livell tal-Komunità u fejn ipprevjeniet l-Istati Membri milli jintroduċu miżuri nazzjonali diverġenti. ► Reazzjonijiet Il-Kummissjoni ħarġet opinjonijiet dettaljati b’rabta ma’ 179 notifika, li kienu jirrapreżentaw 9.04% tan-numru totali ta’ abbozzi notifikati matul il-perjodu ta’ rappurtaġġ (1,979). Din il-figura turi tnaqqis meta mqabbla mal-perjodu ta’ rappurtaġġ preċedenti, u tissuġġerixxi li l-Istati Membri qegħdin dejjem iżjed iżommu f’moħħhom il-Komunità meta jgħaddu l-leġislazzjoni u jikkunsidraw ir-rekwiżiti ta’ suq intern li jaħdem b’mod effettiv. Min-naħa tagħhom, l-Istati Membri ħarġu 142 opinjoni dettaljata. Mit-894 osservazzjoni maħruġa matul il-perjodu ta’ rappurtaġġ, 418 saru mill-Kummissjoni u 476 mill-Istati Membri (ara l-Annessi 10.4 u 10.6). Fi 22 każ, il-Kummissjoni stiednet lill-Istati Membri kkonċernati biex jipposponu l-adozzjoni tar-regolamenti notifikati għal sena waħda mid-data tar-riċeviment tagħhom, sabiex ma jikkompromettux ix-xogħol tal-armonizzazzjoni fil-Komunità li jkun għaddej fil-qasam (ara l-Annessi 10.5). Barra minn hekk, il-Kummissjoni ġibdet l-attenzjoni tal-Istati Membri għall-bżonn li tiġi żgurata l-kompatibbiltà mar-regoli tal-Ftehim dwar il-barrieri tekniċi meta l-miżuri kkonċernati ġew notifikati wkoll lill-Organizzazzjoni Dinjija tal-Kummerċ. 2.2 Użu tal-proċedura ta’ urġenza Minn total ta’ 1,979 notifika, l-Istati Membri għamlu 49 talba sabiex japplikaw il-proċedura tal-urġenza għal abbozzi notifikati. Il-Kummissjoni kkonfermat l-interpretazzjoni stretta tagħha tal-kundizzjonijiet eċċezzjonali meħtieġa, jiġifieri ċirkostanzi serji u mhux previdibbli relatati b’mod partikolari mal-protezzjoni tas-saħħa u s-sigurtà. B’konsegwenza, l-użu tal-proċedura tal-urġenza ġie miċħud meta l-ġustifikazzjoni mogħtija kienet ibbażata fuq raġunijiet purament ekonomiċi jew kienet l-effett ta’ tentattiv ta’ tpattija għal dewmien amministrattiv nazzjonali. Il-proċedura tal-urġenza ġiet meqjusa li kienet ġustifikata f’14-il każ (ara l-Anness 10.7). 2.3 Segwitu għar-reazzjonijiet tal-Kummissjoni Għal 2006-2008, il- proporzjon bejn in-numru ta’ risposti mogħtija mill-Istati Membri u l-volum tal-opinjonijiet dettaljati maħruġa mill-Kummissjoni kien sodisfaċenti (medja ta’ 83.7% matul il-perjodu). Dan il-perċentwal hu l-indikatur ewlieni użat biex jevalwa l-impenn tal-Istati Membri biex jilħqu l-obbligi tagħhom taħt il-proċedura. Il-Kummissjoni tosserva li r-risposti kienu primarjament sodisfaċenti (medja ta’ 64.3% matul il-perjodu). Id-djalogu kontinwat bejn il-Kummissjoni u l-Istati Membri involuti kkontribwixxa għal dan billi ppermetta li ħafna każijiet jiġu riżolti fi żmien sena min-notifika (ara l-Anness 10.8). 2.4 Djalogu mal-Istati Membri Il-laqgħat regolari tal-Kumitat dwar l-Istandards u r-Regolamenti Tekniċi ppermettew li jiġu skambjati opinjonijiet dwar punti ta’ interess ġenerali dwar aspetti speċifiċi tal-proċedura. Id-diskussjonijiet kienu b’mod partikolari jikkonċernaw it-tkabbir għall-Bulgarija u r-Rumanija, l-aċċess pubbliku għad-dokumenti relatati mal-proċedura 98/34 skont ir-Regolament (KE) Nru 1049/2001[6], is-sovrapożizzjoni bejn il-proċedura u proċeduri oħrajn ta’ notifika fil-Komunità (“punt ta’ waqfa waħda”), l-iżviluppi fil-ġestjoni tad-dejtabejż TRIS u l-obbligi tal-Istati Membri li jirrispondu għal opinjonijiet dettaljati u li jikkomunikaw it-testi definittivi. Saru wkoll seminars f’diversi Stati Membri, li jippermettu djalogu dirett bejn il-Kummissjoni u l-awtoritajiet nazzjonali involuti fil-proċedura u li jgħinu lil dawn imsemmija l-aħħar biex isiru familjari mal-elementi tal-proċedurali spiss ikunu tekniċi ħafna. Barra minn hekk, f’Novembru tal-2008 ittellgħet konferenza biex timmarka l-25 anniversarju tad-Direttiva. Dan l-avveniment kien opportunità biex tiġi esebita l-prestazzjoni tal-mekkaniżmu 98/34 u biex jiġu diskussi prospetti għall-futur, inkluż kif jista’ jintuża aħjar il-mekkaniżmu sabiex isiru iżjed kompetittivi l-intrapriżi, b’mod partikolari l-SMEs. Dan ta wkoll l-opportunità li jiġu osservati l-aspettattivi tal-operaturi ekonomiċi, b’mod partikolari x-xewqa tagħhom li jkollhom aċċess għad-dokumenti skambjati taħt il-proċedura. Fl-istess jum, ġie ppubblikat librett ġdid bl-isem “Nevitaw il-barrieri għall-kummerċ fis-suq intern - Direttiva 98/34” fil-lingwi uffiċjali kollha tal-UE u tqassam ħafna fl-Istati Membri. (ISBN 978-92-79-09847-5). 2.5 Ksur kontra d-Direttiva In-numru ta’ proċeduri tal-ksur (Artikolu 226 tat-Trattat KE) li nġiebu kontra l-Istati Membri għall-ksur tal-obbligi taħt id-Direttiva baqa’ baxx matul il-perjodu in kwistjoni: 14 fl-2006, disa’ fl-2007 u ħamsa fl-2008. 2.6 Konklużjoni Bejn l-2006 u l-2008, l-utilità tal-proċedura ġiet totalment ikkonfermata f’termini ta’ effikaċja, trasparenza u kooperazzjoni amministrattiva. Il-fatt li, b’rabta man-numru ta’ abbozzi ta’ regolamenti tekniċi notifikati, in-numru ta’ proċeduri tal-ksur baqa’ żgħir juri li l-applikazzjoni korretta tal-leġislazzjoni tal-Komunità tista’ tiġi żgurata permezz ta’ approċċ preventiv u s-sħubija mill-qrib bejn il-Kummissjoni u l-Istati Membri kif ukoll bejn l-Istati Membri innifishom. Dan l-approċċ ta’ netwerking u l-livell għoli ta’ kooperazzjoni bejn il-Kummissjoni u l-Istati Membri żguraw ukoll li l-attivitajiet regolatorji nazzjonali twettqu mingħajr il-ħolqien ta’ barrieri tekniċi għall-kummerċ u li l-armonizzazzjoni fil-Komunità seħħet biss meta kienet verament bżonnjuża, b’konformità stretta mal-prinċipju ta’ sussidjarjetà. Fl-istess ħin, f’ċerti oqsma fejn il-miżuri tal-armonizzazzjoni jeżistu diġà, il-proċedura ppermettiet li tiġi lokalizzata l-ħtieġa li jiġu suplimentati jew rinforzati. Fl-applikazzjoni tad-Direttiva 98/34, il-Kummissjoni se tibqa’ attenta fir-rigward tal-prinċipji tar-regolamentazzjoni aħjar u l-bżonn li jinżamm ambjent favorevoli għall-kompetittività tal-ekonomija Ewropea. Għaldaqstant l-abbozzi notifikati jibqgħu jkunu disponibbli, mingħajr ħlas u fil-lingwi uffiċjali kollha tal-UE. Barra minn hekk, se jibqgħu jsiru sforzi biex l-operaturi ekonomiċi jiġu provduti b’qafas legali li jkun ċar kemm jista’ jkun possibbli, biex jiġi evitat il-"goldplating" u biex jiġu provduti kummenti, immirati biex itejbu l-kompetittività tal-intrapriżi fl-UE u barra, filwaqt li jiġu kkunsidrati l-konnessjonijiet bejn din il-proċedura u dik stabbilita mill-Ftehim dwar il-Barrieri Tekniċi għall-Kummerċ (TBT) fil-kuntest tal-Organizzazzjoni Dinjija tal-Kummerċ (WTO). [1] Direttiva 98/34/KE tal-Parlament u tal-Kunsill Ewropew tat-22 ta’ Ġunju 1998, li tistabbilixxi proċedura dwar l-għoti ta' informazzjoni fil-qasam tal-istandards u r-regolamenti tekniċi u r-regoli dwar is-servizzi tas-Soċjetà tal-Informatika (ĠU L 204 ta’ 21.07.1998), kif ġiet emendata bid-Direttiva 98/48/KE (ĠU L 217 ta’ 05.08.1998). [2] CEN (Kumitat Ewropew għall-Istandardizzazzjoni), CENELEC Kumitat Ewropew għall- Istandardizzazzjoni Elettroteknika) u ETSI (Istitut Ewropew għall-Istandards tat-Telekomunikazzjonijiet). [3] Komunikazzjoni mill-Kummissjoni lill-Kunsill Ewropew– Pjan Ewropew għall-Irkupru Ekonomiku tas- 26 ta’ Novembru 2008, COM(2008) 800 finali. [4] Mandati huma talbiet li jirrapreżentaw stedina lill-ESOs li jistgħu jiġu aċċettati taħt ċerti kundizzjonijiet. [5] COM(2004) 674 finali ta’ 18.10.2004. [6] Regolament (KE) nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145/43 ta’ 31.5.2001).